Diari Oficial de la Generalitat Valenciana


Sumari del DOGV 8946, del 06-11-2020 (2020/9244)

RESOLUCIÓ de 30 d'octubre de 2020, de la Direcció General de Medi Natural i d'Avaluació Ambiental, de delegació de l'exercici de competències en matèria de caça, pesca fluvial i d'avaluació de repercussions sobre la Xarxa Natura 2000.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8946

Data del DOGV
:   06-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9244


Data del document
:   30-10-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 30 d'octubre de 2020, de la Direcció General de Medi Natural i d'Avaluació Ambiental, de delegació de l'exercici de competències en matèria de caça, pesca fluvial i d'avaluació de repercussions sobre la Xarxa Natura 2000. [2020/9244]  
El Decret 5/2019, de 16 de juny, del president de la Generalitat, determina el nombre i la denominació de les conselleries i les seues atribucions, entre aquestes hi ha la Conselleria d'Agricultura, Desenvolupament Rural, Emergència Climàtica i Transició Ecològica. El Decret 7/2019, de 20 de juny, del president de la Generalitat, determina les secretàries autonòmiques de l'Administració del Consell.  
El Decret 105/2019, de 5 de juliol, del Consell, estableix l'estructura orgànica bàsica de la Presidència i de les conselleries de la Generalitat i atribueix a la Direcció General de Medi Natural i d'Avaluació Ambiental l'exercici de les funcions establides en l'article 70 de la Llei 5/1983, de 30 de desembre, de la Generalitat, del Consell, i les altres previstes en l'ordenament jurídic, en matèria d'espais naturals protegits i biodiversitat; Xarxa Natura 2000; gestió forestal sostenible i vies pecuàries; caça i pesca esportiva; gestió de parcs naturals, i avaluació ambiental estratègica.  
D'altra banda, el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, aprovat mitjançant Decret 158/2015, de 18 de setembre, del Consell, va atribuir a la Direcció General de Medi Natural i d'Avaluació Ambiental, en el seu article 13, entre altres, la competència en matèria d'espais naturals protegits i biodiversitat, caça i pesca continental.  
De la mateixa manera, en l'article 14 de l'esmentat Decret 158/2015, de 18 de setembre, i sota la dependència de la Subdirecció General de Medi Natural, s'enumeren algunes unitats administratives a les quals s'atribueixen diferents funcions.  
Així, s'indica que al Servei de Vida Silvestre li corresponen les actuacions de conservació, gestió i planificació dels espais de la Xarxa Ecològica Europea Natura 2000, l'avaluació de repercussions de plans i projectes sobre aquesta Xarxa i la gestió d'espècies invasores.  
  
En aquest sentit, el Decret 60/2012, de 5 d'abril, del Consell, pel qual es regula el règim especial d'avaluació i aprovació, autorització o conformitat de plans, programes o projectes que puguen afectar la Xarxa Natura 2000, indica en l'article 5 que l'òrgan competent per a avaluar les repercussions sobre la Xarxa Natura 2000 serà l'òrgan gestor de la Xarxa Natura 2000, que es considera que serà aquella direcció general que dins de la conselleria competent en matèria de medi ambient tinga encomanades les competències sobre Xarxa Natura 2000.  
  
Mitjançant Resolució de 7 de juny de 2012, del llavors director general de Medi natural, sobre delegació de competències en matèria d'avaluació de repercussions sobre la Xarxa Natura 2000, es va delegar en els serveis territorials de Medi Ambient de les direccions territorials d'Alacant, Castelló i València, la tramitació dels expedients de repercussions sobre la Xarxa Natura 2000 d'alguns projectes detallats en el seu contingut; i en els titulars de les direccions territorials de les tres províncies l'emissió, mitjançant resolució, les valoracions preliminars i, si escau, les declaracions de repercussions sobre la Xarxa Natura 2000 respecte dels referits projectes.  
No obstant això, no es va contemplar en el seu contingut els expedients relatius a activitats d'ús públic del medi en grups organitzats superiors a 30 persones, incloent-hi competicions esportives o altres esdeveniments esportius, lúdics o culturals, i l'avaluació de repercussions dels quals sobre la Xarxa Natura 2000 és exigida en algunes normes de gestió, de tal manera que, per a dotar de major celeritat, eficàcia i eficiència, convé que siguen tramitades i resoltes també en les corresponents direccions territorials.  
De la mateixa manera, és convenient, pels mateixos motius, delegar en les direccions territorials la tramitació i emissió de les autoritzacions de possessió i transport temporals a les quals es refereix l'article 4.1 del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
D'altra banda, en el referit article 14 de l'esmentat Decret 158/2015, de 18 de setembre, i sota la dependència de la Subdirecció General de Medi Natural, es fa referència també al Servei de Caça i Pesca, al qual correspon l'estudi i elaboració de propostes de directrius per a l'ordenació i gestió de la caça i pesca continental per a un aprofitament sostenible; la tramitació de períodes hàbils de caça i pesca; vedes especials; autoritzacions i plans tècnics de caça i pesca; reserves i vedats; aqüicultura continental; el foment i control de les espècies cinegètiques i piscícoles; la gestió de la caça i la pesca en els espais en els quals les tinga encomanades; qualssevol altres funcions que en matèria de caça i pesca li siguen atribuïdes, i aquelles altres funcions que se li encomanen en matèria de la seua competència sempre que no siguen expressament atribuïdes a altres serveis.  
  
També en matèria de caça i pesca convé, en virtut del principi de desconcentració administrativa i en nom de la deguda eficàcia i celeritat, delegar l'exercici de les competències per a la tramitació i resolució de determinats procediments en les corresponents direccions territorials.  
  
Així, en virtut del que es disposa en l'article 63 de la Llei 5/1983, de 30 de desembre, de la Generalitat, del Consell, i en l'article 9 de la Llei 40/2015, d'1 d'octubre, de règim jurídic del sector públic, i amb l'aprovació per la Secretaria Autonòmica d'Emergència Climàtica i Transició Ecològica, resolc:  
  
Primer  
Correspondrà als serveis territorials d'Alacant, Castelló i València de la conselleria competent en matèria de medi ambient, quan les normes de gestió dels espais de la Xarxa Natura 2000, de conformitat amb el que s'estableix en el punt 8 de l'annex del Decret 60/2012, de 5 d'abril, del Consell, pel qual es regula el règim especial d'avaluació i aprovació, autorització o conformitat de plans, programes o projectes que puguen afectar la Xarxa Natura 2000, establisquen la necessitat de realitzar una avaluació de repercussions, la tramitació dels corresponents procediments relatius a les activitats d'ús públic del medi en grups organitzats superiors a trenta persones, incloent-hi competicions esportives o altres esdeveniments esportius, lúdics o culturals. No s'inclouen en aquest apartat les activitats en grups organitzats que desenvolupen els titulars de vedats de caça o pesca, les quals es regiran per la seua normativa sectorial específica.  
També correspondrà als serveis territorials d'Alacant, Castelló i València de la conselleria competent en matèria de medi ambient la tramitació dels procediments administratius per a l'emissió de les autoritzacions a les quals es refereix l'article 4.1 del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
  
  
Segon  
De la mateixa manera, correspondrà als serveis territorials d'Alacant, Castelló i València de la conselleria competent en matèria de medi ambient, de conformitat amb la normativa vigent en matèria de caça, la tramitació dels corresponents procediments relatius a les autoritzacions que corresponga en zones comunes de caça, i de gestió ordinària de l'activitat cinegètica dels vedats de caça i de les zones de caça controlada degudament constituïdes, i en particular les següents:  
  
a) Autoritzacions d'aprovació, modificació, suspensió o revisió de plans tècnics d'ordenació cinegètica, i de memòries i plans anuals de gestió, excepte els relatius a vedats de caça d'aus aquàtiques situats en parcs naturals.  
b) Autoritzacions de trasllat i solta de peces de caça viva.  
c) Autoritzacions excepcionals previstes en l'article 13 de la Llei 13/2004, de 27 de desembre, de caça de la Comunitat Valenciana.  
d) Autoritzacions de canvis de titularitat de vedats de caça.  
e) Autoritzacions de creació, extinció, agregació o segregació de vedats de caça.  
  
Tercer  
Així mateix, correspondrà als serveis territorials d'Alacant, Castelló i València de la conselleria competent en matèria de medi ambient, de conformitat amb la normativa vigent en matèria de pesca, la tramitació dels corresponents procediments relatius a l'adjudicació de l'aprofitament piscícola en aigües públiques.  
  
Quart  
D'acord amb els apartats anteriors, es delega en els directors territorials d'Alacant, Castelló i València l'emissió, mitjançant resolució, de les valoracions preliminars i, si escau, de les declaracions de repercussions sobre la Xarxa Natura 2000 respecte de les activitats esmentades en l'apartat primer.  
També es delega en els directors territorials d'Alacant, Castelló i València l'emissió, mitjançant resolució, de les autoritzacions a les quals es refereix l'article 4.1 del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
De la mateixa manera, es delega en els directors territorials d'Alacant, Castelló i València, la resolució dels procediments als quals es refereix l'apartat segon i tercer d'aquesta resolució.  
  
Cinqué. Revocació i avocació  
La present delegació d'atribucions podrà ser revocada en qualsevol moment per l'òrgan delegant, de conformitat amb el que s'estableix en l'article 9.6 de la Llei 40/2015, d'1 d'octubre, de règim jurídic del sector públic, així com en l'article 63.5 de la Llei del Consell. Les atribucions delegades en la present resolució podran ser reclamades en els termes i amb els requisits establits en l'article 10 de l'esmentada Llei 40/2015.  
  
  
Sisé. Constància expressa de la delegació  
En tots aquells supòsits en els quals es faça ús de la present delegació, haurà de fer-se constar expressament en la resolució o acte que s'adopte, i es consideraran dictades per l'òrgan delegant, sense que, en cap cas, pertoque la delegació de competències delegades.  
  
Seté. Efectes administratius  
La present resolució de delegació de competències farà efecte a partir de l'endemà de la publicació en el Diari Oficial de la Generalitat Valenciana.  
  
València, 30 d'octubre de 2020.- El director general de Medi Natural i d'Avaluació Ambiental: Benjamín Pérez Rocher.